Vlajka Vatikánu

Vlajka Vatikánu má dva zvislé pruhy, žltý a biely. Uprostred bieleho sú prekrížené kľúče sv. Petra a tiara zo štátneho znaku. Kľúče sú obrátené von a pripomínajú evanjelium sv. Matúša (... tebe dám kľúče od kráľovstva nebeského), ich farby symbolizujú zverenú moc prepúšťať a otvárať (strieborná, t. j. biela) aj zadržať a zatvárať (zlatá, t. j. žltá); červená šnúra ktorá kľúče zväzuje, dokladá, že obidve moci spolu súvisia. Žlto-biela tiara – trojnásobná pápežská koruna – predstavuje trojitý pápežský úrad, učiteľský, kňazský a pastiersky. Farby vlajky odpovedajú pápežskej kokarde, v ktorej bola červená roku 1808 po francúzskej okupácii Ríma nahradená bielou. V roku 1825 boli tieto farby oficiálne potvrdené pre vlajky cirkevného štátu. Odvodzujú sa však aj z farieb sväto-petrovských kľúčov, podľa tradície aj zo znaku kráľovstva jeruzalemského, zriadeného v dobe križiackych výprav (1099 až 1187), ktorý mal zlatý kríž na striebornom poli. Skutočnosťou je, že jeruzalemský kráľ Balduin III. (1141-1162) používal bielu zástavu, do ktorej si pridal jeho nástupca Amalrich I. (1162-1173) žltý kríž.

List vlajky je štvorcový a jej podoba je zakotvená v základnom zákone z roku 1929; v rokoch 1825 až 1878 bývala vlajkou pápeža.

Iné projekty 

Vatikán
Vatikán